
Prófétizmus, kultusz és uralkodói udvar Izraelben és Máriban. Összehasonlító elemzés Ámósz és Amacjá párbeszéde (Ám 7,10-17) és a prófétaságra utaló Mári szövegek alapján

Írásomban az Ámósz könyvének egyik szakaszában (7,10-17) kibontakozó kapcsolati rendszert helyeztem az ókori közel-keleti prófétaság vallástörténeti kontextusába, és ez alapján tártam föl azt, hogy milyen kapcsolatban állhatott a próféta a kultusszal, közelebbről magával a szentéllyel és a kultuszi személyzettel, valamint az uralkodói udvarral a fogság előtti Izraelben és a Kr.e. XVIII. században a Mári királyságban. Az összehasonlító elemzés alapján megállapítható, hogy a két kultúra ebből a szempontból több párhuzamos vonást mutat egymással, azt azonban nem állíthatjuk, hogy az izraeli prófétaság eredetét Máriban kellene keresnünk, mint, ahogyan azt sem, hogy mindaz amit a vizsgált ámószi szakaszból kiolvashattunk a prófétai orákulumok kultuszi kontextusáról általános érvényű lenne a fogság előtti izraeli prófétaság egészére nézve. Az megállapítható, hogy az ókori Közel-Keleten a prófétaság elsődleges kontextusa a szentély, és a papságnak is mind adminisztratív, mind pedig kultikus funkciója van a prófétai üzenet közvetítése során, továbbá az is, hogy a prófécia elsődleges címzettje az uralkodói udvar. Ezeknek a kapcsolatoknak a formái a különböző kultúrákban különbözhetnek egymástól.



